Kommissionens beslutning

af 10. juni 2002

om ændring af beslutning 2002/69/EF om beskyttelsesforanstaltninger over for animalske produkter importeret fra Kina

(meddelt under nummer K(2002) 2062)

(EØS-relevant tekst)

(2002/441/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 22, stk. 6, og

ud fra følgende betragtninger:

(1) I henhold til direktiv 97/78/EF skal der træffes nødvendige foranstaltninger over for indførslen af produkter fra tredjelande, hvis der opstår en situation, der kan udgøre en alvorlig risiko for dyrs eller menneskers sundhed, eller den forværres.

(2) Efter at der var fundet chloramphenicol i visse akvakulturprodukter og fiskerivarer importeret fra Kina vedtog Kommissionen beslutning 2001/699/EF af 19. september 2001 om beskyttelsesforanstaltninger over for fiskerivarer og akvakulturprodukter til konsum med oprindelse i Kina og Vietnam(2).

(3) Som følge af alvorlige mangler, der blev afsløret under et kontrolbesøg i Kina, vedtog Kommissionen endvidere beslutning 2002/69/EF af 30. januar 2002 om beskyttelsesforanstaltninger over for animalske produkter importeret fra Kina(3). I beslutningen er det fastsat, at den skal tages op til revision på grundlag af oplysninger fra de kinesiske myndigheder, resultater af medlemsstaternes øgede overvågning og undersøgelser af forsendelser, der ankommer før den 14. marts 2002, og om nødvendigt på grundlag af resultaterne af et nyt EF-kontrolbesøg på stedet.

(4) Ifølge oplysninger fra de kinesiske myndigheder og positive resultater af undersøgelser af visse krebsdyr, der er fanget i Atlanterhavet, af visse fiskerivarer af nogle fiskearter og af gelatine bør indførsel af disse produkter tillades. Da der er påvist chloramphenicol i fiskerivarer af arterne alaskasej, torsk og rødfisk, er det dog nødvendigt at sikre disse varers sikkerhed og fastsætte en overgangsperiode indtil den 30. september 2002, i hvilken indførsel af disse varer underkastes en øget overvågning og undersøgelse af 20 % af de sendinger, der ankommer til et grænsekontrolsted i Fællesskabet.

(5) Da der også er påvist chloramphenicol i tarme, der importeres fra Kina, er det nødvendigt at underkaste indførsel af dette produkt den samme øgede overvågning og undersøgelse som fiskerivarer af arterne alaskasej, torsk og rødfisk.

(6) Ved Europa-Parlamentets og Rådets forordning (EF) nr. 178/2002(4) oprettes der et system for hurtig varsling om fødevarer og foder, og det er velegnet til at opfylde det krav om gensidig underretning, der er fastsat i direktiv 97/78/EF.

(7) Beslutningen bør tages op til revision på baggrund af oplysninger og garantier fra de kinesiske myndigheder og på grundlag af resultaterne af de undersøgelser, som medlemsstaterne har foretaget.

(8) Beslutning 2002/69/EF bør derfor ændres i overensstemmelse hermed.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2002/69/EF foretages følgende ændringer:

1. Artikel 2, stk. 2, affattes således: "2. Uanset stk. 1 tillader medlemsstaterne indførsel af produkterne i bilag I og II til nærværende beslutning i overensstemmelse med følgende bestemmelser udover bestemmelserne i direktiv 97/78/EF. Med hensyn til produkterne i bilag II tillades indførsel kun, hvis resultaterne af undersøgelsen i artikel 3 er positive."

2. Artikel 3 affattes således: "Artikel 3

1. Indtil den 30. september 2002 underkaster medlemsstaterne på grundlag af relevante prøveudtagningsplaner og påvisningsmetoder 20 % af alle sendinger af produkter, der indføres fra Kina, og som er anført i bilag II til nærværende beslutning, en kemisk undersøgelse for at sikre, at produkterne ikke er sundhedsfarlige for mennesker. Undersøgelsen skal især være lagt an på at påvise forekomsten af rester af veterinærlægemidler, pesticider, kontaminanter og forbudte stoffer.

2. Medlemsstaterne underretter straks Kommissionen om resultaterne af undersøgelsen i stk. 1 via systemet for hurtig varsling, som blev oprettet ved forordning (EF) nr. 178/2002."

3. Artikel 6 affattes således: "Artikel 6

Denne beslutning tages op til revision på grundlag af de kinesiske myndigheders oplysninger og garantier, resultaterne af de undersøgelser, der er nævnt i artikel 3, og om nødvendigt resultaterne af et nyt EF-kontrolbesøg på stedet."

4. Bilaget til nærværende beslutning indsættes som bilag I og II.

Artikel 2

Denne beslutning anvendes fra den 14. juni 2002.

Artikel 3

Denne beslutning er rettet til medlemsstaterne.

Udfærdiget i Bruxelles, den 10. juni 2002.

På Kommissionens vegne

David Byrne

Medlem af Kommissionen

(1) EFT L 24 af 30.1.1998, s. 9.

(2) EFT L 251 af 20.9.2001, s. 11.

(3) EFT L 30 af 31.1.2002, s. 50.

(4) EFT L 31 af 1.2.2002, s. 1.

BILAG

"BILAG I

Liste over animalske produkter til konsum eller foder, der kan indføres til Fællesskabet

- Fiskerivarer, der fanges, fryses og færdigemballeres på havet og landes direkte på EF's område, undtagen alle krebsdyr bortset fra krebsdyr, der er fanget i Atlanterhavet som omtalt forneden, og undtagen hele fisk, rensede fisk uden hoved samt fiskefileter fra arter som anført i bilag II, der kræver undersøgelse

- Hele krebsdyr, der er fanget i Atlanterhavet, og som ikke har undergået anden forberedelse eller forarbejdning end frysning og færdigemballering på havet og landes direkte på EF's område

- Gelatine

BILAG II

Liste over animalske produkter til konsum eller foder, der kan indføres til Fællesskabet efter en kemisk undersøgelse på betingelserne i artikel 3

- Hele fisk, rensede fisk uden hoved samt fiskefileter af følgende arter fanget på havet:

- Alaskasej (Theragra chalcogramma)

- Torsk (Gadus spp.)

- Rødfisk (Sebastes spp.)

- Tarme"